C 194/17

Publicarea unei cereri de înregistrare a unei denumiri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2021/C 194/06)

Prezenta publicare conferă dreptul de opoziție la cererea de înregistrare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1) în termen de trei luni de la data prezentei publicări.

DOCUMENT UNIC

„SZEGEDI TÜKÖRPONTY”

Nr. UE: PGI-HU-02491 – 6 martie 2019

DOP ( ) IGP (X)

1. Denumirea (denumirile)

„Szegedi tükörponty”

2. Statul membru sau Țara Terță

Ungaria

3. Descrierea produsului agricol sau alimentar

3.1. Tip de produs

Clasa 1.7.: Pești, moluște și crustacee proaspete și produse derivate

3.2. Descrierea produsului căruia i se aplică denumirea de la punctul 1

Indicația geografică „Szegedi tükörponty” se referă la peștii vii de crescătorie din specia de crap comun de Szeged recunoscută de stat, precum și la carnea curățată și filetată provenită de la acești crapi.

Peștii au o culoare verde-maroniu, cu burta galbenă și solzi strălucitori. Linia laterală este regulată, cu un spate înalt. Raportul dintre lungimea corpului și înălțime (indice de profil) este de 2,3-2,4. Peștele este vândut în a treia vară după ecloziune, la o greutate cuprinsă între 1 800 și 2 400 g.

„Szegedi tükörponty” are o carne friabilă, roșiatică, aromată, cu o aromă proaspătă și fără gusturi străine. Are un conținut ridicat de proteine (peste 19 %) și un conținut scăzut de grăsime (sub 10 %).

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Principala sursă de hrană a peștilor o reprezintă organismele naturale care se găsesc în iazuri (plancton, viermi și larve de insecte). Pentru a suplimenta alimentația naturală, în funcție de vârsta peștilor, se utilizează și altă hrană (furaje, porumb, grâu) cu un conținut de amidon de 2,5-3,0 pe kg de greutate corporală. Hrana nu trebuie să conțină OMG-uri.

Peștii sunt hrăniți ad libitum până la sfârșitul lunii iunie. După această perioadă, utilizarea hranei în fiecare iaz este decisă pe baza unei evaluări prin pescuit de încercare.

Hrana suplimentară utilizată (grăunțe, concentrate comerciale și furaje combinate) nu este disponibilă în aria geografică delimitată și, prin urmare, provine din afara ariei geografice.

În plus față de sursele lor naturale de hrană, peștii din diferite clase de vârstă sunt hrăniți pe tot parcursul anului după cum urmează:

— pești reproducători: grâu simplu și porumb pe tot parcursul anului, hrană pentru pești bogată în proteine înainte de înmulțire;

— alevini tineri: hrană pentru alevini tineri;

— puiet: hrană pentru puiet, la sfârșit grâu sfărâmat sau porumb sfărâmat;

— pești de două veri: grâu sfărâmat, porumb sfărâmat și boabe întregi de grâu și porumb;

— pești gata pentru introducerea pe piață (trei veri): boabe de grâu și de porumb de bună calitate.

Iarna, în funcție de condițiile meteo, peștii reproducători din iazurile de iarnă sau iazurile de depozitare (în principal pești tineri) primesc cantități mici de boabe de porumb sau de grâu.

3.4. Etape specifice ale producției care trebuie să se desfășoare în aria geografică delimitată

Toate etapele producției de „Szegedi tükörponty” (ameliorare, înmulțire și creștere) trebuie să se desfășoare în aria geografică definită la punctul 4.

3.5. Norme specifice privind felierea, răzuirea, ambalarea etc. a produsului la care se referă denumirea înregistrată

—

3.6. Norme specifice privind etichetarea produsului la care se referă denumirea înregistrată

—

4. Delimitarea concisă a ariei geografice

Zona administrativă a orașului Szeged situată la nord de M43, între autostrada M5 și drumul „Irma majori út” din Sándorfalva, precum și zona periferică Sándorfalva; un sistem de iazuri cu diguri circulare formate din 141 de iazuri individuale situate pe uscat de-a lungul malurilor din dreapta și din stânga ale secțiunilor 1+120 și 11+120 ale canalului principal Algyő.

5. Legătura cu aria geografică

Legătura produsului cu aria geografică se bazează pe calitatea produsului.

Situat la nord de Szeged, lângă granița de sud a Ungariei, Lacul Fehér s-a format de-a lungul secolelor ca o zonă de captare a apei naturală a Marii Câmpii de Sud, având un sol salin saturat cu apă în perioadele cu inundații.

Elementele minerale amestecate și acumulate de la inundațiile care au avut loc de-a lungul secolelor au afectat solul de sub lacuri într-o asemenea măsură încât zonele care s-au uscat în timpul verii au devenit albe din cauza sărurilor. Un sistem de iazuri de pește constând în total din 141 de iazuri și acoperind o suprafață de peste 2 000 de hectare a fost construit pe solul inițial impermeabil, bogat în carbonat de sodiu, cu ajutorul unor diguri. Apa din lacuri are un pH peste 8.

Construcția sistemului de iazuri închise Fehértó a început în 1932 și a fost finalizată în 1960. Iazul de pește nou („Új halastó”) a intrat în funcțiune în 1982. Acest lucru a dus la crearea sistemului de crescătorii de pește de 141 de iazuri contigue cu o suprafață de peste 2 000 ha și care fac parte dintr-un singur corp de apă și un singur sistem de alimentare cu apă.

Aria dispune de propriul microclimat. Corpul mare de apă este supus la fenomene meteorologice minore. Aerul rece adus de fronturi meteorologice însemnate și de valurile de frig pot răci apele iazurilor cu 4-5 °C într-o singură zi. În medie 32 de zile pe an temperaturile depășesc 30 °C, iar în 89 de zile de vară temperaturile ating 25 °C, cu un total de peste 2 100 de ore cu soare. Un avantaj al climei constă în faptul că peștii pot fi mutați în aer liber până la jumătatea lunii martie și pot fi hrăniți timpuriu, toamna este lungă și deseori în cursul iernii gheața de pe iazurile de pește se topește.

Calitatea apei iazurilor de pește este asigurată de faptul că apa este furnizată prin intermediul unui sistem dublu de pompare din canalul principal Algyő, care este alimentat parțial de apele subterane și parțial de râul Tisa.

Zeci de ani de cercetare care au ținut cont de condițiile de mediu și metodele de piscicultură au dus la creșterea unor pești cu rezistență genetică, cu conținut scăzut de grăsime, bine adaptați la condițiile locale și recunoscuți de stat. Peștii sunt crescuți cu ajutorul unor tehnologii adaptate diferitelor grupe de vârstă.

Tehnologia de producție utilizată pentru puiet, peștii reproducători de două veri și peștii gata pentru comercializare de trei veri a fost dezvoltată și aplicată în mod consecvent, ținând seama de mediul de producție salin.

Faptul că iazurile de pește sunt construite pe soluri saline asigură o aprovizionare excelentă cu oxigen, astfel încât nu există posibilitatea acumulării în pești a substanțelor care pot altera gustul. Apa alcalină a iazurilor conferă peștilor o vitalitate și o rezistență deosebite. Carnea friabilă, roșiatică și aromată a peștelui crescut în aceste iazuri, precum și aroma sa proaspătă și fără gusturi străine pot fi atribuite în mod direct acestor caracteristici.

Larvele sunt produse prin fertilizarea artificială în eprubete a icrelor prelevate de la efectivele de femele. În primul an, puietul este crescut în iazuri mici cu o suprafață de câteva hectare, iar hrana disponibilă în mod natural trebuie suplimentată cu hrană pentru puiet. Hrănirea puietului are loc în câteva etape, fiind adaptată la necesarul de energie al grupei de vârstă în cursul etapelor de creștere timpurie și târzie. În etapa de creștere timpurie, puietul trebuie hrănit cu hrană cu un conținut ridicat de proteine (25-30 %). Pe măsură ce cresc, hrana trebuie să conțină 20-25 % proteine, iar înainte de încheierea etapei de creștere târzie hrana trebuie să aibă un conținut de proteine de 20 %.

Principala sursă de hrană pentru peștii de două și trei veri este hrana care se găsește în mod natural în apă (plancton, larve de insecte și viermi). Utilizarea îngrășămintelor organice contribuie la asigurarea cantității de hrană naturală din iazuri. Disponibilitatea surselor naturale de hrană favorizează dezvoltarea structurii musculare și a conținutului ridicat de proteine al peștilor. Puietul este hrănit cu hrană pentru puiet, în timp ce peștii de două și trei veri sunt hrăniți cu grâu sfărâmat sau întreg și cu boabe de porumb pentru a satisface nevoile energetice.

Peștii sunt hrăniți ad libitum până la sfârșitul lunii iunie, după care cantitatea de hrană care trebuie utilizată este determinată pe baza unei evaluări prin pescuit de încercare. Această metodă permite creșterea peștilor cu un conținut redus de grăsime.

Calitatea și gustul peștilor de crescătorie sunt direct influențate de buna aprovizionare cu oxigen a fundului lacurilor din iazurile de pește create pe soluri saline, astfel încât nu există posibilitatea acumulării în pești a substanțelor care pot altera gustul.

„Szegedi tükörponty” are o carne friabilă, roșiatică, aromată, cu o aromă proaspătă și fără gusturi străine. Are un conținut ridicat de proteine (peste 19 %) și un conținut scăzut de grăsime (sub 10 %). Aceste calități speciale pot fi atribuite acestei varietăți de pește ameliorate, condițiilor de mediu și metodelor de creștere (localizarea iazurilor pe teren salin și hrana utilizată).

Carnea „Szegedi tükörponty” este bogată în proteine, săracă în grăsimi și foarte aromată. Aceste calități contribuie la încurajarea consumului de pește.

„Szegedi tükörponty” filetat este foarte popular în sectorul horeca și în rândul consumatorilor.

Trimitere la publicarea caietului de sarcini

[Articolul 6 alineatul (1) al doilea paragraf din prezentul regulament]

http://gi.kormany.hu/foldrajzi-arujelzok

(1) JO L 343, 14.12.2012, p. 1.